text: Der overnattede en familie i det brændte oldtidshus
  05 august 2018 kl. 10.26
  Der overnattede en familie på fem i det oldtidshus, der søndag morgen nedbrændte i Hjemsted Oldtidspark. Politiets vurdering er, at branden skyldes gløder fra et bål i huset.
  En fynsk familie havde overnattet i det hus, der udbrændte i oldtidsparken ved Skærbæk.
  Familien havde søndag morgen tændt bål i huset, og det strider ikke mod afbrændingsforbuddet, oplyser indsatsleder Michael Frederiksen, Syd - og Sønderjyllands Politi, til TV SYD.
  Branden opstod, mens forældrene et øjeblik var væk fra huset.
  Der overnatter hver sommer familier i de huse og hytter, som findes på Hjemsted Oldtidspark.
  Hjemsted Oldtidspark skulle åbne for publikumsadgang klokken 10 søndag formiddag - men holder lukket hele søndag på grund af oprydning og tekniske undersøgelser.
  